open-index/open-wikipedia-markdown huggingface dataset:
గుమ్మడి అనురాధ

**గుమ్మడి అనురాధ** తెలంగాణ రాష్ట్రానికి చెందిన ప్రొఫెసర్. ఆమె ప్రస్తుతం ఉస్మానియా యూనివర్సిటీ, బషీర్​బాగ్​లోని పీజీ లా కాలేజీ ప్రిన్సిపల్‌గా పని చేస్తుంది.

## జననం, విద్యాభాస్యం
గుమ్మడి అనురాధ   తెలంగాణ రాష్ట్రం ,  ఖమ్మం జిల్లా , సింగరేణి మండలం , టేకులగూడెం గ్రామంలో జన్మించింది. ఆమె తండ్రి గుమ్మడి నర్సయ్య, ఇల్లెందు మాజీ ఎమ్మెల్యే. గుమ్మడి అనురాధ ఒకటవ తరగతి నుండి  మూడో తరగతి వరకు టేకులగూడెం గ్రామంలో చదివి , 4వ నుండి ఇంటర్మీడియట్ వరకు సుదిమల్ల లోని ఏపీ ప్రభుత్వ రెసిడెన్షియల్‌ స్కూల్‌లో, ఇల్లెందులోని ప్రభుత్వ డిగ్రీ కళాశాలో బీఏ పూర్తి చేసింది. ఆమె 2006లో ఉస్మానియాలో ఎల్‌ఎల్‌బీలో పూర్తి చేసి, బషీర్‌బాగ్ న్యాయ కళాశాలలో ఎల్‌ఎల్‌ఎం, ఎం.ఎ ఫిలాసఫీ పూర్తి చేసింది. ఆమె ఉస్మానియాలో ఎల్‌ఎల్‌బీ చదువుతూనే సివిల్స్‌కు ప్రిపేర్‌ అయి రెండుసార్లు రాసినా రాలేదు. ఆమె 2017లో 'ట్రైబల్‌ ప్రాపర్టీ రైట్స్‌ ఇన్‌ తెలంగాణ, స్పెషల్‌ రిఫరెన్స్‌ టు ఖమ్మం' అనే అంశం పైన పీహెచ్‌డీ పూర్తి చేసింది.

అనురాధ డిగ్రీలో పీడీఎస్‌యూ కమిటీలో సభ్యురాలిగా నియమితురాలైంది. ఆమె పీడీఎస్‌యూలో ఓయూ కార్యదర్శిగా, రాష్ట్ర కార్యవర్గ సభ్యురాలిగా పని చేసింది.

## వృత్తి జీవితం
డాక్టర్ గుమ్మడి అనురాధ పీహెచ్‌డీ చేస్తుండగానే ఉస్మానియా యూనివర్సిటీ లా విభాగంలో అసిస్టెంట్‌ ప్రొఫెసర్‌గా ఉద్యోగం వచ్చింది. ఆమె తెలుగు రాష్ట్రాల్లో ఓ యూనివర్శిటీలో అసిస్టెంట్‌ ప్రొఫెసర్‌గా ఉద్యోగం సాధించిన తొలి ఆదివాసీ మహిళగా గుర్తింపునందుకుంది.గుమ్మడి అనురాధను బషీర్​బాగ్​లోని పీజీ లా కాలేజీ ప్రిన్సిపల్‌గా నియమిస్తూ 15 సెప్టెంబర్ 2021న ఉస్మానియా యూనివర్సిటీ వీసీ ప్రొఫెసర్‌ డి.రవీందర్‌ యాదవ్‌ ఉత్తర్వులు జారీ చేశాడు. ఆమె 16 సెప్టెంబర్ 2021న ప్రిన్సిపాల్‌గా భాద్యతలు చేపట్టింది.
## రాజకీయ జీవితం
అనురాధ తన తండ్రి అడుగుజాడల్లో రాజకీయాల్లోకి వచ్చి 2023లో జరిగిన శాసనసభ ఎన్నికల్లో ఇల్లందు నియోజకవర్గం నుండి స్వతంత్ర అభ్యర్థిగా పోటీ చేసి ఓడిపోయింది.

## మూలాలు

వర్గం:తెలంగాణ ఉపాధ్యాయులు
వర్గం:తెలంగాణ వ్యక్తులు
వర్గం:ఖమ్మం జిల్లా వ్యక్తులు
డి.కె.బారువా

**దేవ్ కాంత్ బారూవా, ** (1914 ఫిబ్రవరి 22- 1996 జనవరి 28) అస్సాంకు చెందిన భారతీయ రాజకీయ నాయకుడు. భారతదేశ అత్యవసర స్థితి సమయంలో (1975-77) భారత జాతీయ కాంగ్రెస్ అధ్యక్షుడిగా పనిచేశాడు. అతను అస్సాం నుండి జాతీయ కాంగ్రెసుకు మొదటి అధ్యక్షుడిగా ఎన్నికైన వ్యక్తి.

## ప్రారంభ జీవితం
బారువా 1914 ఫిబ్రవరి 22న అస్సాం ప్రావిన్స్ (ప్రస్తుత అస్సాం) లోని డిబ్రూగర్లో నీల్కాంత బారువాకు జన్మించాడు.అతను నౌగాంగ్ ప్రభుత్వ ఉన్నత పాఠశాలలో చదువుకున్నాడు. బెనారస్ హిందూ విశ్వవిద్యాలయం నుండి పట్టభద్రుడయ్యాడు.

## రాజకీయ జీవితం
బారువా భారత స్వాతంత్ర్య పోరాటంలో చేరిన తర్వాత అతను 1930, 1941, 1942 లలో ఖైదు చేయబడ్డాడు..బారువా రాజకీయ జీవితం రాజ్యాంగ పరిషత్ సభ్యుడిగా (1949-1951) ప్రారంభమైంది. అతను అప్పుటి ప్రధాన మంత్రి ఇందిరాగాంధీని గురించి "భారతదేశం ఇందిరా - ఇందిరా భారతదేశం." అని తన సి.1974లో ప్రకటన చేసాడు. ఏదేమైనా అతను తరువాత ఆమె నుండి విడిపోయాడు. కాంగ్రెస్ (యు) లో చేరాడు. తరువాత అది భారత (సోషలిస్ట్) గా పేరు మారింది. అతను 1971 ఫిబ్రవరి 1 నుండి 1973 ఫిబ్రవరి 4 వరకు బీహార్ గవర్నర్‌గా పనిచేసాడు.అస్సాం రాష్ట్ర శాసనసభ సభ్యుడుగా, (1957-62, 1962-67 1967-72) మూడు పర్యాయాలు పనిచేసాడు. కొంతకాలం అస్సాం ప్రభుత్వంలో విద్య, సహకార మంత్రిగా పనిచేసాడు. లోక్‌సభ సభ్యుడుగా (1952-57) పనిచేసాడు. ఆ కాలంలో పార్లమెంటులో కాంగ్రెస్ పార్టీ డిప్యూటీ చీఫ్ విప్‌గా కూడా పనిచేసాడు. రాజ్యసభ సభ్యుడుగా (1973-74, 1974—77) పనిచేసాడు. కేంద్ర పెట్రోలియం, రసాయనాల మంత్రి (1973-74) చేసాడు.1954, 1955  1974 లలో యునైటెడ్ నేషన్స్ ఆర్గనైజేషన్ ప్రతినిధులు బృందం సభ్యుడుగా, న్యూజిలాండ్ కామన్వెల్త్ సమావేశానికి ప్రతినిధిగా వ్యవహరించాడు.

### కవిగా
బారువా ఒక ప్రముఖ కవి. అతని అస్సామీ కవితా సంకలనం, *సాగర్ దేఖిసా* (*সাগৰ দেখিছা* ) ఇప్పటికీ చాలా ప్రజాదరణలో ఉంది.అతను ప్రముఖ అస్సామీ కవి నబకాంత బారువాకు అన్నయ్య అవుతాడు.

## మరణం
అతను న్యూఢిల్లీలో 1996 జనవరి 28న మరణించాడు.

## మూలాలు

*


## బాహ్య లింకులు

వర్గం:1వ లోక్‌సభ సభ్యులు
వర్గం:1996 మరణాలు
వర్గం:1914 జననాలు
వర్గం:స్వాతంత్ర్య సమర యోధులు
వర్గం:కవులు
వర్గం:రాజకీయ నాయకులు
వర్గం:రాజకీయవేత్తలు
వర్గం:భారత జాతీయ కాంగ్రెసు అధ్యక్షులు
వర్గం:భారత జాతీయ కాంగ్రెస్ నాయకులు
వర్గం:అసోం వ్యక్తులు
వర్గం:రాజ్యసభ మాజీ సభ్యులు
వర్గం:అసోం రాజకీయ నాయకులు
రాజరత్న

**రాజరత్న** అనేది బ్రిటిష్ రాజ్ కాలంలో భారతదేశంలోని సంస్థానాల్లో సంస్థానాధీశులు తమ ప్రజలకు ఇస్తూ ఉండిన అత్యున్నత పౌర పురస్కారం .   దీన్ని **రాజ్ రతన్** అనీ**,** **రాజ్య రత్న** అని కూడా అంటారు.

## చరిత్ర
భారతదేశంలోని హిందూ సంస్థానాల పాలకులు తమ రాజ్యాలలోని విశిష్ట పౌరులకు *రాజరత్న* పురస్కారాలను అందజేశారు. బిరుదుతో పాటు బంగారు నాణెంతో కూడిన పతకాని ప్రదానం చేసేవారు.   

రాజరత్న తరువాత, రెండవ అత్యున్నత పౌర పురస్కారం రాజ భూషణ్, దీన్ని వెండి నాణెం తో కూడిన పతకంతో ఇచ్చేవారు. 

1949 లో దాదాపు అన్ని సంస్థానాలను భారతదేశంలో విలీనం చేయడంతో, *రాజరత్న,* *రాజ భూషణ్* బిరుదు ప్రదానం ఆగిపోయింది. ఆ స్వతంత్ర భారతదేశంలో భారతరత్న, పద్మవిభూషణ్, పద్మభూషణ్, పద్మశ్రీ వంటి పురస్కారాలను ప్రవేశపెట్టారు.

## రాజరత్న గ్రహీతలు

* నంజి కాళిదాస్ మెహతా, MBE - పోర్‌బందర్ రాష్ట్రం ప్రదానం చేసింది 
* దిరోషా రతన్జీ డాబూ, బరోడా లెజిస్లేటివ్ కౌన్సిల్ సభ్యుడు. బరోడా సంస్థానం  1936 
* జగన్నాథ్ భండారి, న్యాయవాది, ఇదార్ సంస్థానంలో దివాన్, 1933  

## ఇవి కూడా చూడండి

* బ్రిటిషు భారతదేశంలో ఆర్డర్లు, పతకాలు 

## మూలాలు




వర్గం:బ్రిటిషు భారతదేశంలో పురస్కారాలు
తారానగర్

**తారానగర్**, తెలంగాణ రాష్ట్ర రాజధాని హైదరాబాదులోని ఒక ప్రాంతం. గచ్చిబౌలి శివారులో ఉన్న ఈ ప్రాంతం ప్రధాన వాణిజ్య, నివాస ప్రాంతంగా ఉంది. ఈ ప్రాంతం రంగారెడ్డి జిల్లా శేరిలింగంపల్లి మండలం పరిధిలోకి వస్తుంది. హైదరాబాదు మహానగరపాలక సంస్థలోని 110వ వార్డు నంబరులో (చందానగర్) ఉంది. ఈ ప్రాంతంలో తారానగర్ కూరగాయల మార్కెట్‌ కూడా ఉంది.

## జిల్లాల పునర్వ్యవస్థీకరణలో
2016 అక్టోబరు 11న చేసిన తెలంగాణ జిల్లాల పునర్వ్యవస్థీకరణకు ముందు ఈ గ్రామం పాత రంగారెడ్డి జిల్లాలోని ఇదే మండలంలో ఉండేది.

## సమీప ప్రాంతాలు
* గౌతమి నగర్ కాలనీ
* ఇందిరా నగర్
* వెంకట్ రెడ్డి కాలనీ
* రైల్ విహార్
* పర్వత్ నగర్
* చందానగర్

## ప్రజా రవాణా
తెలంగాణ రాష్ట్ర రోడ్డు రవాణా సంస్థ ఆధ్వర్యంలో తారానగర్ నుండి కోఠి, కొండాపూర్, సికింద్రాబాద్, ఇసిఐఎల్, పటాన్‌చెరు, ఉప్పల్ మొదలైన ప్రాంతాలకు బస్సు సౌకర్యం ఉంది. ఇక్కడికి సమీపంలోని చందానగర్, లింగంపల్లి ప్రాంతాలలో ఎంఎంటిఎస్ రైల్వే స్టేషన్లు ఉన్నాయి.

## ప్రార్థనా మందిరాలు
* తుల్జాభ‌వాని దేవాల‌యం
* శివాలయం
* వేణుగోపాలస్వామి దేవాలయం
* సాయిబాబా దేవాలయం
* మసీదు-ఇ-హుస్సేనీ
* మసీదు-ఇ-మొహమ్మదియా
* మసీదు-ఎ-సారా

## విద్యాసంస్థలు
* శ్రీ చైతన్య జూనియర్ కళాశాల
* ప్రజ్ఞా డిగ్రీ కళాశాల
* అన్రెడ్డి బ్యాంకింగ్ కోచింగ్ సెంటర్
* ప్రగతి కళాశాల
* సెయింట్ పాల్స్ స్కూల్
* సెయింట్ పాల్స్ స్కూల్
* త్రివేణి టాలెంట్ స్కూల్స్
* గౌతమ్ మోడల్ స్కూల్

## మూలాలు

## ఇతర లింకులు

వర్గం:హైదరాబాదులోని ప్రాంతాలు
వర్గం:Coordinates on Wikidata
సర్దార్ బహదూర్

**సర్దార్ బహదూర్** భారతదేశంలో బ్రిటిష్ పాలనలో స్థానిక భారతీయ పౌరులకు, వైస్రాయ్ నియమించిన అధికారులకూ ఇచ్చే గౌరవ బిరుదు.  ఇది సిక్కులకు ప్రదానం చేసేవారు.  నమ్మకమైన సేవ లేదా ప్రజా సంక్షేమం కోసం కృషి చేసినవారికీ ప్రదానం చేసేవారు. ఈ బిరుదును వ్యక్తి పేరుకు ముందు, సైనిక హోదాలకు తరువాత ఉపయోగించేవారు.  1911 నుండి బిరుదు గ్రహీతలకు ప్రత్యేకంగా బిరుదు పతకాన్ని కూడా ఇచ్చారు. 

ఆర్డర్ ఆఫ్ బ్రిటిష్ ఇండియా మొదటి తరగతి పొందిన వ్యక్తులు సర్దార్ బహదూర్ బిరుదును కూడా ఉపయోగించవచ్చు. అలాగే రెండవ తరగతి సభ్యులు బహదూర్‌ను ఉపయోగించవచ్చు.  సర్దార్ బహదూర్ బిరుదు బ్రిటిష్ వారు ప్రవేశపెట్టిన విస్తృతమైన పురస్కార వ్యవస్థలో భాగం:  

**మొదటి తరగతి**

* హిందువులకు దివాన్ బహదూర్;
* ముస్లింలకు నవాబ్ బహదూర్, *;*
* సిక్కులకు *సర్దార్ బహదూర్*;

**రెండవ తరగతి**

* హిందువులకు రాయ్ బహదూర్, (ఉత్తర భారతదేశం), రావు బహదూర్ (దక్షిణ భారతదేశం), 
* ముస్లింలకు ఖాన్ బహదూర్, *;*

**మూడవ తరగతి**

* హిందువులకు రాయ్ సాహిబ్, (ఉత్తర భారతదేశం), రావు సాహిబ్ (దక్షిణ భారతదేశం)
* ముస్లింలకు ఖాన్ సాహిబ్

ఇతర మతాల వారు తమకు అత్యంత సముచితమైనదిగా భావించే బిరుదును అందుకునేవారు, ఉదాహరణకు హిందూ పేరుగా ధ్వనించే భారతీయ క్రైస్తవులు హిందూ బిరుదును తీసుకునేవారు. 

చాలా సందర్భాలలో గ్రహీత తక్కువ స్థాయి తరగతి నుండి ఉన్నత తరగతికి వెళ్తారు. అలా ఒకటి కంటే ఎక్కువ పురస్కారాలు పొందిన వ్యక్తులు అత్యున్నత స్థాయి బిరుదును మాత్రమే ఉపయోగించాలి.  పురస్కారాలన్నీ నైట్ హుడ్ కంటే తక్కువ స్థాయికి చెందినవే. ఆర్డర్ ఆఫ్ ది స్టార్ ఆఫ్ ఇండియా లేదా ఆర్డర్ ఆఫ్ ది ఇండియన్ ఎంపైర్ వంటి బ్రిటిషు నైట్ హుడ్ పొందినవారు పై బిరుదులను తొలగించుకుంటారు, . 

1947 లో స్వాతంత్య్రం వచ్చాక, బ్రిటిష్ రాజ్ సమయంలో జారీ చేసిన సర్దార్ బహదూర్ తదితర బిరుదులను నిలిపివేసారు. 

## ఇవి కూడా చూడండి

* రాజరత్న
* దివాన్
* బిరుదు పతకాలు

## మూలాలు

 

వర్గం:బ్రిటిషు భారతదేశంలో పురస్కారాలు
భజహరి మహతో

భాజహరి మహతో, (1911–2003) లోక్ సేవక్ సంఘానికి చెందిన భారత రాజకీయ నాయకుడు. లోక్‌సభ సభ్యుడిగా మూడుసార్లు ఎన్నికయ్యాడు,
## జీవితం
భాజహరి మహతో 1911లో బెంగాల్ పుర్లియా జిల్లాలోని జితన్ గ్రామంలో జన్మించాడు. ఇతని తండ్రి ఎస్.చునా రామ్ మహతోమ్, తల్లి విల్.జితన్, ఇతనికి 1926లో షాంతో దేవితో వివాహం జరిగింది. వీరికి ఇద్దరు కుమారులు, ఇద్దరు కుమార్తెలు ఉన్నారు, 1940-41, 1942, 1954 లో స్వాతంత్ర్య ఉద్యమంలో పాల్గొన్నందుకు జైలు శిక్ష అనుభవించాడు. శాసనోల్లంఘన ఉద్యమం, ఆగస్టు ఉద్యమంలోపాల్గొన్నాడు. బ్రిటిష్ పాలనలోఅతన్ని అరెస్టు చేశారు. అతనికి ఏడేళ్ల జైలు శిక్ష విధించారు. తరువాత 1946లో విడుదలయ్యాడు.

## స్వాతంత్ర్యానంతర వృత్తి
లోక్ సేవక్ సంఘ మహాతో ఏర్పడిన తరువాత భారత జాతీయ కాంగ్రెస్నుంచి ఆ పార్టీలో చేరాడు. లోక్ సేవక్ సంఘ అభ్యర్థిగా 1952లో పూర్వ మన్ భూమ్ సౌత్ కమ్ ధల్భూమ్ నుంచి లోక్ సభ సభ్యుడిగా ఎన్నికయ్యాడు. తరువాత 1962,1967లలో పురూలియా నుండి ఎన్నికయ్యాడు, 1966 లో లెవీ వ్యతిరేక ఉద్యమంలో ప్రముఖ పాత్ర పోషించాడు, బెంగాలీ భాషా ఉద్యమంలో పాల్గొన్నాడు . ఆ సమయంలో కవితలు రాశాడు.

## మూలాలు


వర్గం:భారత స్వాతంత్ర్య సమర యోధులు
వర్గం:1911 జననాలు
వర్గం:2003 మరణాలు
వర్గం:1వ లోక్‌సభ సభ్యులు
వర్గం:3వ లోక్‌సభ సభ్యులు
వర్గం:4వ లోక్‌సభ సభ్యులు
వర్గం:భారత జాతీయ కాంగ్రెస్ నాయకులు
వర్గం:బీహార్ నుండి ఎన్నికైన లోక్‌సభ సభ్యులు
టైమ్ (పత్రిక)

**టైమ్** ఒక అమెరికన్ వార్తా పత్రిక, వెబ్‌సైటు. ఇది అమెరికాలోని న్యూయార్కు నగరం నుంచి ప్రచురించబడుతోంది. ఇది కొన్ని దశాబ్దాల పాటు వారపత్రికగా ఉంది. మార్చి 2020 నుంచి పక్ష పత్రికగా రూపుదిద్దుకుంది. ఇది మొట్టమొదటి సారిగా మార్చి 3, 1923 న న్యూయార్కు నగరంలో ప్రచురింపబడింది. ఈ పత్రికను చాలా రోజులపాటు దాని ప్రభావవంతమైన వ్యవస్థాపకుడు హెన్రీ లూస్ నడిపాడు. దీని యూరోపియన్ సంచిక (టైమ్ ఐరోపా, అంతకుముందు టైమ్ అట్లాంటిక్) లండన్ నుంచి ప్రచురించబడుతూ మధ్యప్రాచ్యం, ఆఫ్రికాను కవర్ చేస్తుండగా 2003 నుంచి లాటిన్ అమెరికాను కూడా కవర్ చేస్తోంది. దీని ఆసియా విభాగం (టైమ్ ఆసియా) హాంగ్‌కాంగ్ ప్రధాన కార్యాలయంగా పనిచేస్తుంది. సిడ్నీ కేంద్రంగా పనిచేసే సౌత్ పసిఫిక్ సంచిక ఆస్ట్రేలియా, న్యూజీలాండ్, పసిఫిక్ దీవుల్లోని వార్తలు సేకరించి ప్రచురిస్తుంది.

2012 లో ఈ పత్రికకు 33 లక్షల సర్క్యులేషన్ తో అమెరికాలో 11వ స్థానంలో ఉంది. పీపుల్ మ్యాగజీన్ తర్వాత అత్యధిక సర్క్యులేషన్ కలిగిన రెండో వార పత్రిక ఇది.

గతంలో ఈ పత్రికను న్యూయార్క్ సిటీ కేంద్రంగా పనిచేసే టైమ్ ఇంక్ ప్రచురించేది. నవంబర్ 2018 నుండి టైమ్ USA, LLC ద్వారా ప్రచురించబడుతోంది. దీనిని మార్క్ బెనియాఫ్ యాజమాన్యం మెరెడిత్ కార్పొరేషన్ నుండి కొనుగోలు చేసింది.

## చరిత్ర
మార్చి 3, 1923 లో ఈ పత్రిక ప్రారంభం నుంచి ఈ పత్రిక న్యూయార్క్ కేంద్రంగా ప్రచురించబడుతూ వస్తోంది. బ్రైటన్ హేడెన్, హెన్రీ లూస్ ఈ పత్రిక ప్రచురణ కర్తలు. ఇది అమెరికాలో మొట్టమొదటి వార వార్తా పత్రిక.

## శైలి
మైల్‌స్టోన్స్ విభాగంలో ప్రముఖ వ్యక్తుల పుట్టిన రోజులు, మరణ తేదీలు, వివాహం, విడాకులు లాంటివి ప్రచురిస్తుంది. 1967 వరకు ఇవి చాలా సంక్షిప్తంగా ఒక ఫార్ములాను అనుసరించి ఉండేవి. 1927 నుంచి ఈ పత్రిక ముఖ చిత్రం మీద ఎరుపు రంగు బోర్డరు ప్రస్ఫుటంగా కనిపించేది. 2007 నుంచి ఈ డిజైన్ కొంచెం మారింది.

## మూలాలు

వర్గం:ప్రపంచ పత్రికలు
వర్గం:ఆంగ్ల పత్రికలు
రాజ భూషణ్

బ్రిటిషు పాలనాకాలంలో దేశం లోని వివిధ సంస్థానాధీశులు తమ సంస్థానం లోని ప్రజలకు ఇచ్చే పురస్కారం **రాజ భూషణ్**. ఈ పురస్కారాల్లో ఇది రెండవ అత్యున్నతమైనది. అత్యున్నత పురస్కారాన్ని రాజరత్న అని అంటారు.   దీన్ని రాజ్‌భూషణ్ అని రాజ్యభూషణ్ అనీ వివిధ పేర్లతో పిలుస్తారు.

## చరిత్ర
రాజ భూషణ్ అవార్డులను భారతదేశంలోని హిందూ సంస్థానాల పాలకులు తమ రాజ్యంలోని విశిష్ట పౌరులకు ప్రదానం చేసేవారు. ఈ పురస్కారంతో పాటు ఒక వెండి నాణెంతో కూడిన పతకాన్ని ఇచ్చేవారు.    *రాజ్ రత్న* & *రాజ్ భూషణ్*  పురస్కారాలు 1949 సంవత్సరం చివరినాటికి ఆపేసారు. సంస్థానాల విలీనం పూర్తై భారత గణతంత్రం ఏర్పాటుతో ఇవి ముగిశాయి. అయితే, ఈ పురస్కారాల వారసత్వం, స్ఫూర్తి, సారాంశం స్వతంత్ర భారతదేశంలో కూడా కొనసాగిస్తూ, స్వతంత్ర భారత ప్రభుత్వం  భారతరత్న, పద్మవిభూషణ్, పద్మభూషణ్, పద్మశ్రీ వంటి ప్రతిష్టాత్మక పురస్కారాలను అందిస్తోంది.
## రాజ భూషణ్ పురస్కార గ్రహీతలు

* ప్రాణ్‌లాల్ దేవకరణ్ నంజీ - పోర్‌బందర్ సంస్థానం 
* దిన్షా రతన్జీ డాబూ, బరోడా లెజిస్లేటివ్ కౌన్సిల్ సభ్యుడు. 1927 లో బరోడా సంస్థానం ప్రదానం చేసింది. ఇతనికి 1936 లో రాజరత్న పురస్కారం కూడా ఇచ్చారు 

## ఇవి కూడా చూడండి

* బ్రిటిషు భారతదేశంలో బిరుదు పతకాలు
* బ్రిటిషు భారతదేశంలో ఆర్డర్లు, పతకాలు 

## మూలాలు

 

వర్గం:బ్రిటిషు భారతదేశంలో పురస్కారాలు
భోగిలాల్ పాండ్య

**భోగిలాల్ పాండ్య** రాజస్థాన్ రాష్ట్రంలోని దుంగార్‌పూర్‌కు చెందిన భారత స్వాతంత్ర్య సమరయోధుడు, సామాజిక కార్యకర్త. భారత ప్రభుత్వం అతడు చేసిన సామాజిక సేవలకు గాను అతనికి ఏప్రిల్ 3, 1976 న పద్మభూషణ్‌ను ప్రదానం చేసింది. పద్మభూషణ్ భారతదేశంలో అందించే మూడవ అత్యున్నత పౌర పురస్కారం. 
## జననం, కుటుంబం
భోగిలాల్ పాండ్యా నవంబర్ 13, 1904 న రాజస్థాన్ లోని దుంగార్‌పూర్ జిల్లాలో గల సిమల్వారా గ్రామంలో జన్మించాడు. పాండ్య 1920లో గుజరాత్‌లోని సబర్కాంతలోని మల్పూర్ జిల్లాలోని నానావాడ గ్రామానికి చెందిన మణిబెన్‌ని వివాహం చేసుకున్నాడు. ఈ దంపతులకు ముగ్గురు కుమారులు, ఇద్దరు కుమార్తెలు ఉన్నారు.
## జీవిత ముఖ్య సంఘటనలు
1938 లో, పాండ్యా రాజస్థాన్‌లోని దుంగార్‌పూర్, ఉదయ్‌పూర్, జైపూర్, జైసల్మార్ ప్రాంతాలలో సమాజసేవ చేసే సేవాసంఘ్ అనే సంస్థకు అధ్యక్షుడిగా ఎన్నికయ్యాడు. ఈ సంస్థ ద్వారా, పాండ్య గ్రామాల్లోని పేద విద్యార్థుకు విద్యనందించడం కోసం, అణగారిన గిరిజన ప్రజల జీవితాలను మెరుగుపరచడం కోసం పాటుపడ్డాడు. 1948లో భారతదేశానికి స్వాతంత్ర్యం వచ్చిన తరువాత, పాండ్యా రాజస్థాన్ రాష్ట్ర ప్రభుత్వంలో మంత్రి పదవులకు నియమించబడ్డాడు. 1948, 1956 మధ్య కాలంలో అతను పారిశ్రామిక మంత్రిగా, దేవదాయ శాఖా మంత్రిగా పనిచేశాడు. 1969, 1977 మధ్య కాలంలో, అతను ఖాదీ బోర్డ్ ఆఫ్ రాజస్థాన్ లో ఛైర్మన్ పదవిని స్వీకరించాడు.
## బిరుదు
భోగిలాల్ పాండ్య దేశానికి విశిష్ట సేవ చేసినందుకు, పేదలు, అణగారిన వర్గాల కోసం, విద్యా హక్కుల కోసం అతను పోరాడినందుకు, అతన్ని రాజస్థాన్ ప్రజలు "వహ్‌గాడ్ గాంధీ" అని పిలుస్తారు. అతని ఇల్లు దుంగార్‌పూర్‌లోని గాంధీ ఆశ్రమం ప్రాంతంలో ఉంది.
## మరణం,గుర్తింపు
భోగిలాల్ పాండ్య తన 77 వ ఏట 1981 మార్చి 31 న మరణించాడు. రాజస్థాన్ ప్రభుత్వం అతని జ్ఞాపకార్థం దుంగార్‌పూర్ ప్రభుత్వ కళాశాలకు భోగిలాల్ పాండ్య ప్రభుత్వ కళాశాల అని పేరు పెట్టింది.
## మూలాలు


వర్గం:స్వాతంత్ర్య సమర యోధులు
వర్గం:రాజస్థాన్
వర్గం:పద్మభూషణ పురస్కార గ్రహీతలు
రాజా మహేంద్ర ప్రతాప్

**రాజ మహేంద్ర ప్రతాప్ సింగ్** (1886 డిసెంబరు 1 - 1979 ఏప్రిల్ 29) భారత స్వాతంత్ర్య సమరయోధుడు, పాత్రికేయుడు, రచయిత, విప్లవకారుడు,సామాజిక కార్యకర్త.   1915 లో కాబూల్‌లో ఏర్పాటు చేసిన తాత్కాలిక భారత ప్రవాస ప్రభుత్వంలో అధ్యక్షుడిగా పనిచేసాడు. 1940 లో, రెండవ ప్రపంచ యుద్ధం సమయంలో మహేంద్ర ప్రతాప్ జపాన్‌లో భారత కార్యనిర్వాహక మండలిని ప్రారంభించాడు.  ఇతని సేవలకు గుర్తింపుగా, భారత  ప్రభుత్వం పోస్టల్ స్టాంపులను విడుదల చేసింది.. "ఆర్యన్ పేష్వా" అనే పేరుతొ ఇతను జనాదరణ పొందాడు. 

## తొలినాళ్లలో
ఉత్తరప్రదేశ్ రాష్ట్రం హత్రాస్ జిల్లా గ్రామంలోని జమీందారు ఎస్టేట్లో 1886 డిసెంబర్ ఒకటో తారీకు న ప్రతాప్ సింగ్ జన్మించాడు. రాజా ఘనశ్యామ్ సింగ్ ఇతను మూడో కుమారుడు.

## చదువు
1995లో అలీగడ్ లోని ప్రభుత్వ ఉన్నత పాఠశాలలో  చదువు ప్రారంభించిన ప్రతాప్ సింగ్ ఆ తరువాత మొహమ్మదన్ ఆంగ్లో-ఓరియంటల్ కాలేజియేట్ పాఠశాల (తరువాతి కాలంలో అలీగఢ్ ముస్లిం యూనివర్సిటీ అని పేరు మార్చబడింది) కు బదిలీ అయ్యాడు. 1905లో గ్రాడ్యుయేషన్ చదువు పూర్తి చేయకుండా, ప్రతాప్ సింగ్ తన చదువును అక్కడితో ఆపేసాడు.

## మూలాలు


*

*
వర్గం:2వ లోక్‌సభ సభ్యులు
వర్గం:1979 మరణాలు
వర్గం:1886 జననాలు
రాచకొండ పోలీస్ కమీషనరేట్

**రాచకొండ పోలీస్ కమీషనరేట్**, తెలంగాణ రాష్ట్ర రాజధాని హైదరాబాదులోని పోలీసు కమిషనరేట్. హైదరాబాదులోని మూడు పోలీసు కమిషనరేట్లలో ఇదీ ఒకటి. ఈ  కమిషనరేట్ కు చివరి కమిషనర్‌‌గా జి. సుధీర్ బాబు ఉన్నాడు. 

రాచకొండ కమిషనరేట్‌ను డిసెంబర్ 2025లో పునర్ వ్యవస్థీకరించి మల్కాజ్‌గిరి పేరుతో కొత్త కమిషనరేట్‌ను ఏర్పాటు చేశారు. దీని పరిధిలోకి కీసర, శామీర్‌పేట, కుత్బుల్లాపూర్, ఎల్బీ నగర్ వంటి ప్రాంతాలు ఉన్నాయి.

## చరిత్ర
2016 జూన్ నెలలో సైబరాబాద్ మెట్రోపాలిటన్ పోలీసు నుండి విడిపోయి ఈ కమీషనరేట్ ఏర్పడింది. గతంలో దీనిని సైబరాబాద్ ఈస్ట్ అని పిలిచేవారు. రాచకొండ పోలీస్ కమిషనరేట్ అధికార పరిధి 5091.48 చ.కి.మీ. జనాభా సుమారు 42 లక్షలు. దీని పరిధిలో 42 - పోలీస్ స్టేషన్లు, 2 - మహిళా పోలీస్ స్టేషన్, 1 - సైబర్ క్రైమ్ సెల్, 8 - సహాయక పోలీసు విభాగాలు ఉన్నాయి.

## జోన్స్
రాచకొండ పోలీస్ కమిషనరేట్‌లో ప్రస్తుతం నాలుగు డీసీపీ మండలాలు ఉన్నాయి.

### మల్కాజిగిరి డీసీపీ జోన్
# **మల్కాజిగిరి ఏసిపి జోన్:** మల్కాజిగిరి, నాచారం, ఉప్పల్, మేడిపల్లి, ఘట్కేసర్, పోచారం, మహిళా పోలీస్ స్టేషన్ - ఉప్పల్ 
# **కుషాయిగూడ ఏసిపి జోన్:** కుషాయిగూడ, నేరెడ్‌మెట్, జవహర్ నగర్, కీసర, చెర్లపల్లి

### ఎల్.బి. నగర్ డీసీపీ జోన్
# **ఎల్.బి. నగర్ ఏసిపి జోన్:** ఎల్.బి. నగర్, సరూర్ నగర్, చైతన్యపురి, మహిళా పిఎస్
# **వనస్థలిపురం ఏసిపి జోన్:** వనస్థలిపురం, మీర్‌పేట్, హయత్ నగర్, అబ్దుల్లాపూర్‌మెట్, పహాడీషరీఫ్, బాలాపూర్
# **ఇబ్రహీంపట్నం ఏసిపి జోన్:** ఇబ్రహీంపట్నం, మంచాల్, యాచారం, మహేశ్వరం, కందుకూరు, ఆదిబట్ల, మద్గుల్

### భువనగిరి డీసీపీ జోన్
# **భువనగిరి ఏసిపి జోన్:** భువనగిరి టౌన్, మహిళా పిఎస్ (భువనగిరి), భువనగిరి సర్కిల్ (భువనగిరి రూరల్, బొమ్మలరామారం, బీబీనగర్)
# **యాదాద్రి ఏసిపి జోన్:** యాదాద్రి, యాదగిరిగుట్ట సర్కిల్ (తుర్కపల్లి, రాజాపేట, ఆలేరు, మోటకొండూర్, గుండాల)
# **చౌటుప్పల్ ఏసిపి జోన్:** చౌటుప్పల్, చౌటుప్పల్ సర్కిల్ (పోచంపల్లి, నారాయణపూర్), రామన్నపేట సర్కిల్ (రామన్నపేట, వలిగొండ, ఆత్మకూరు, మోత్కూర్, అడ్డగూడూరు)

### మహేశ్వరం డీసీపీ జోన్
# **మహేశ్వరం ఏసీపీ జోన్:**  మహేశ్వరం, కందుకూరు, ప‌హాడీ ష‌రీఫ్, బాలాపూర్
# **ఇబ్రహీంపట్నం ఏసీపీ జోన్:** ఇబ్రహీంపట్నం, మంచాల, యాచారం, ఆదిభట్ల, మాడ్గుల, గ్రీన్ ఫార్మా సిటీ

## పోలీస్ కమిషనర్లు
* మహేశ్‌ భగవత్‌
* దేవేంద్ర సింగ్‌ చౌహాన్‌ (డీఎస్‌ చౌహాన్‌)
*  జి. సుధీర్ బాబు - 13 డిసెంబర్ 2023 నుండి 12 ఫిబ్రవరి 2024 వరకు 
*  తరుణ్ జోషి - 12 ఫిబ్రవరి 2024 నుండి 2024 జులై 7 
*  జి. సుధీర్ బాబు - 2024 జులై 10 నుండి 2025 డిసెంబర్ 30

## ఇవి కూడా చూడండి
* హైదరాబాదు నగర పోలీసులు
* కరీంనగర్ పోలీస్ కమీషనరేట్
* రామగుండం పోలీస్ కమీషనరేట్
* నిజామాబాద్ పోలీస్
* సైబరాబాద్ మెట్రోపాలిటన్ పోలీసు
* మల్కాజ్‌గిరి పోలీస్ కమిషనరేట్

## మూలాలు

## బయటి లంకెలు
* సైబరాబాద్ ఈస్ట్ పోలీసులు రాచకొండ కమిషనరేట్ గా పేరు మార్చారు
* సైబరాబాద్ పోలీస్ కమిషనరేట్ తూర్పు, పడమరగా విభజించబడింది
* రాచకొండ కమిషనరేట్‌లో 3 కే పైగా సీసీటీవీలు ఏర్పాటు చేయనున్నారు
* రాచకొండ కమిషనరేట్‌లో అనిట్-ట్రాఫికింగ్ యూనిట్ ప్రారంభించబడింది

వర్గం:తెలంగాణ పోలీసు
వర్గం:రంగారెడ్డి జిల్లా
వర్గం:మేడ్చల్ జిల్లా
వర్గం:యాదాద్రి భువనగిరి జిల్లా
వర్గం:2016 స్థాపితాలు
గోరూర్ రామస్వామి అయ్యంగార్

**గోరూరు**గా ప్రసిద్ధి చెందిన **గోరూరు రామస్వామి అయ్యంగార్** (1904–1991) కన్నడ భారతీయ రచయిత. అతను హాస్యం, వ్యంగ్యానికి బాగా ప్రసిద్ధి చెందాడు.

## ప్రారంభ జీవితం
గోరూరు రామస్వామి అయ్యంగార్ 1904లో కర్ణాటకలోని హసన్ జిల్లాలోని "గోరూరు"లో జన్మించారు.ఆయన తండ్రి శ్రీనివాస్ అయ్యంగార్, తల్లి లక్షమ్మ.

## భారత స్వాతంత్ర్యోద్యమం
గోరూరు రామస్వామి అయ్యంగార్ భారత స్వాతంత్ర్య ోద్యమంతో ప్రభావితమై  మహాత్మా గాంధీకి  అనుచరుడయ్యాడు. క్విట్ ఇండియా ఉద్యమం ఉద్యమంలో పాల్గొన్నందుకు 1942 లో 2 నెలల పాటు బ్రిటిష్ పరిపాలన ద్వారా అతను జైలు పాలయ్యాడు. ఆయన కుమారుడు రామచంద్ర 1947లో  అమరవీరుడయ్యాడు.

## రచనలు
1947లో స్వాతంత్ర్యం వచ్చిన తరువాత గోరూరు ఖాదీ బోర్డు ఇండస్ట్రీస్ లో పనిచేశారు. అతను ప్రసిద్ధ పుస్తకాలతో హళ్ళియా చిత్రగాలు (1930) , నమ్మ ఊరినా రాసికరు (1932) తో జీవితంలో ప్రారంభంలో రాయడం ప్రారంభించాడు. అతని "అమెరికాదల్లి గోరూరు" 1979, యునైటెడ్ స్టేట్స్ లో ఒక నిజమైన భారతీయుడి వ్యంగ్య యాత్రా కథనం. ఇది అతనికి 1981 లో సాహిత్య అకాడమీ అవార్డును తెచ్చిపెట్టింది. ఆయన రాసిన చిన్న కథ "భూతయ్యన మగ ఆయు" (నిజ సంఘటనల ఆధారంగా) 1975లో అదే పేరుతో కన్నడ సినిమాగా రూపొందింది. హేమవతి, ఊర్వశి నవలలు కూడా సినిమాలుగా వచ్చాయి. అతని ట్రావెలాగ్ ఒక టెలివిజన్ ధారావాహికగా రూపొందించబడింది. ఆయన ఇతర రచనలలో రసఫలం, నమ్మ ఒరినా రాసికరు, పుట్ట మల్లిగే, హేమవతి, గరుడగంబుడ దశయ, మేరావానిగె ఉన్నాయి. ఆయన రాజనార్తకి రామచంద్ర తకోరే రచించిన గుజరాతీ నవల ఆమ్రపాలికి అనువాదం. ఆయన సాహిత్య సహకారాలకు గుర్తింపుగా 1952లో కర్ణాటక శాసన మండలికి నామినేట్ చేయబడ్డాడు. 1971లో మైసూరు విశ్వవిద్యాలయం నుంచి గౌరవ డాక్టరేట్ అందుకునే వాడు.

బెంగళూరులోని రాజాజీనగర్ లో ఒక రోడ్డుకు ఆయన పేరు పెట్టారు.

## మరణం
గోరూరు రామస్వామి అయ్యంగార్ తన 87వ ఏట 1991 సెప్టెంబరు 28న మరణించారు. ఆయన జయంతిని 2005లో జరుపుకున్నారు. ఆయన చిన్ననాటి రోజుల జ్ఞాపకాలు గోరూరు ఆవారా బాల్యద అత్మా కాథె మరణానంతరం ప్రచురించబడ్డాయి.

## ఇవి కూడా చూడండి

* బంట్వాల్ వైకుంట బాలిగ

## మూలాలు

## బాహ్య లింకులు

* గోరూర్ రామస్వామి అయ్యంగార్

వర్గం:కర్ణాటక స్వాతంత్ర్య సమర యోధులు
వర్గం:1991 మరణాలు
వర్గం:1904 జననాలు
వర్గం:రచయితలు
వర్గం:భారతీయ రచయితలు
వర్గం:భారత స్వాతంత్ర్య సమర యోధులు
అంబికా చరణ్ మజుందార్

**అంబికా చరణ్ మజుందార్** (1850 – 1922 మార్చి 19) భారత జాతీయ కాంగ్రెస్ అధ్యక్షుడిగా పనిచేసిన బెంగాలీ భారతీయ రాజకీయ నాయకుడు.

## ప్రారంభ జీవితం, విద్య
బెంగాల్ ప్రెసిడెన్సీ లోని ఫరీద్ పూర్ జిల్లాలోని (ప్రస్తుత బంగ్లాదేశ్ లో) అనే గ్రామంలో జన్మించిన మజుందార్ కలకత్తా విశ్వవిద్యాలయం గ్రాడ్యుయేట్ విద్యార్థిగా స్కాటిష్ చర్చి కళాశాల నుండి పట్టభద్రుడయ్యాడు.

## కెరీర్
బుర్ద్వాన్ లో జరిగిన 1899 బెంగాల్ ప్రొవిన్షియల్ కాన్ఫరెన్స్ కు అదేవిధంగా కలకత్తాలో 1910 లో జరిగిన సదస్సుకు ఆయన అధ్యక్షత వహించారు. అతను 1916 లో భారత జాతీయ కాంగ్రెస్ ౩1 వ సమావేశానికి అధ్యక్షుడిగా పనిచేశాడు, అక్కడ కాంగ్రెస్, ముస్లిం లీగ్ మధ్య ప్రసిద్ధ లక్నో ఒప్పందం సంతకం చేయబడింది. కాంగ్రెస్ పార్టీకి చెందిన మితవాదులు, తీవ్రవాదులు కూడా మళ్లీ ఒకటయ్యారు.

## రచనలు

* భారత జాతీయ పరిణామం

## మూలాలు

## బాహ్య లింకులు
అంబికా చరణ్ మజుందార్

వర్గం:బెంగాలీ హిందువులు
వర్గం:భారత జాతీయ కాంగ్రెసు అధ్యక్షులు
వర్గం:1850 జననాలు
వర్గం:1922 మరణాలు
అలజంగి జోగారావు

**అలజంగి జోగారావు** ఆంధ్రప్రదేశ్ రాష్ట్రానికి చెందిన రాజకీయ నాయకుడు. ఆయన 2019లో జరిగిన అసెంబ్లీ ఎన్నికల్లో  పార్వతీపురం నియోజకవర్గం నుండి ఎమ్మెల్యేగా గెలిచాడు.

## జననం, విద్యాభాస్యం
అలజంగి జోగారావు 1979లో ఆంధ్రప్రదేశ్ రాష్ట్రం ,  విజయనగరం జిల్లా ,  బలిజిపేట మండలం , చిలకలపల్లి గ్రామం లో జన్మించాడు. ఆయన ఎం.టెక్ పూర్తి చేశాడు.

## రాజకీయ జీవితం
అలజంగి జోగారావు కాంగ్రెస్ పార్టీ ద్వారా రాజకీయాల్లోకి వచ్చి 2014లో  పార్వతీపురం నియోజకవర్గం నుండి కాంగ్రెస్ అభ్యర్థిగా పోటీ చేసి మూడవ స్థానంలో నిలిచాడు. ఆయన 2014లో వైఎస్సార్ కాంగ్రెస్ పార్టీ లో చేరి పార్టీలో వివిధ హోదాల్లో పని చేశాడు. అలజంగి జోగారావు 2019లో జరిగిన అసెంబ్లీ ఎన్నికల్లో  పార్వతీపురం నియోజకవర్గం నుండి వైఎస్సార్సీపీ అభ్యర్థిగా పోటీ చేసి తన సమీప ప్రత్యర్థి టీడీపీ అభ్యర్థి బొబ్బిలి చిరంజీవులు పై 24199 ఓట్ల మెజారిటీతో గెలిచి తొలిసారి ఎమ్మెల్యేగా అసెంబ్లీకి ఎన్నికయ్యాడు.
## మూలాలు

వర్గం:విజయనగరం జిల్లా నుండి ఎన్నికైన శాసన సభ్యులు
వర్గం:విజయనగరం జిల్లా రాజకీయ నాయకులు
ఎవ్వరికీ చెప్పొద్దు

**ఎవ్వరికీ చెప్పొద్దు** 2019లో విడుదలైన తెలుగు సినిమా. క్రేజీ యాంట్స్‌ ప్రొడక్షన్స్‌ బ్యానర్‌పై రాకేశ్‌ వర్రే నిర్మించగా బసవ శంకర్‌ దర్శకత్వం వహించాడు.  రాకేశ్‌ వర్రె, గార్గేయి ఎల్లాప్రగడ హీరో హీరోయిన్లుగా నటించిన ఈ సినిమాను శ్రీ వెంకటేశ్వర ఫిలింస్‌ బ్యానర్‌పై దిల్‌రాజు అక్టోబర్‌ 8న విడుదల చేశాడు.

## కథ
హరి (రాకేష్ వర్రే) హారతి (గార్గేయి యల్లాప్రగడ) ఒకరికిఒకరి ఇష్టపడతారు. అయితే తన తండ్రికున్న కుల పిచ్చి గుర్తు వచ్చి హరిది వేరే కులం అని ఆ ప్రేమను హరి మీద వ్యక్త పరచాదు. కొన్ని సంఘటనలు అనంతరం హరికి, హారతి ఇంకా బాగా నచ్చేస్తోంది, అలాగే హారతికి కూడా హరి అంతే నచ్చుతాడు. కానీ తన కుటుంబ పరిస్థితుల రీత్యా తాము ఇద్దరం కలవడం అసాధ్యం అని భావించిన హారతి, హరికి దూరంగా తన గురించి ఏ వివరాలు తెలియకుండా హరిని వదిలి వెళ్ళిపోతుంది. దాంతో హరి హారతి కోసం ఏమి చేశాడు ?  చివరికీ హరి హారతిని పెళ్లి చేసుకున్నాడా ? లేదా ? అనేదే మిగతా సినిమా కథ.

## నటీనటులు
* రాకేశ్ వర్రే
*గార్గేయి ఎల్లాప్రగడ 
*వంశీ రాజ్ నెక్కంటి
*ఘని
*మేకా రుక్మిణి 
*సుజాత గీసుకొండ
*గడ్డం శ్రీనివాస్
*కె.ప్రసన్న

## సాంకేతిక నిపుణులు
*బ్యానర్:  క్రేజీ యాంట్స్‌ ప్రొడక్షన్స్‌
*నిర్మాత:  రాకేశ్ వర్రే
*కథ, స్క్రీన్‌ప్లే , దర్శకత్వం: బసవ శంకర్‌ 
*సంగీతం: శంక‌ర్ శ‌ర్మ‌
*సినిమాటోగ్రఫీ:  బ‌స‌వ శంక‌ర్‌, తేజ యర్రంశెట్టి, స‌త్య‌జిత్ సుగ్గు

## మూలాలు

వర్గం:2019 తెలుగు సినిమాలు
అరవిందరాయుడు దేవినేని

**దేవినేని అరవిందరాయుడు**, తెలంగాణకు చెందిన కవి, రచయిత, ఉపాధ్యాయుడు. అరవిందాలు (కవిత్వం), నానీ విహంగాలు (నానీలు) పేర్లతో తన రచనలు ప్రచురించాడు. ఉపాధ్యాయుడిగా పాఠాలు బోధిస్తూనే విద్యార్థుల్లోనూ కవితాసక్తిని పెంపొందిస్తున్నాడు. మోత్కూర్ కు చెందిన ప్రజాభారతి (సాహిత్య, సాంస్కృతిక, సామాజిక సేవా సంస్థ)కి అధ్యక్షుడిగా బాధ్యతలు నిర్వర్తిస్తున్నాడు.

## జననం, విద్య
అరవిందరాయుడు 1966, సెప్టెంబరు 22న ప్రభువరరాయుడు - అనసూయ దంపతులకు తెలంగాణ రాష్ట్రం, యాదాద్రి భువనగిరి జిల్లా, మోత్కూర్ లో జన్మించాడు. స్వగ్రామంలోని జిల్లా పరిషత్ ఉన్నత పాఠశాల పదవ తరగతి చదివి, హైదరాబాదు ఉస్మానియా విశ్వవిద్యాలయంలో ఎంఏ పూర్తిచేశాడు.

## ఉద్యోగం
గుండాల మండలంలోని పెద్దపడిశాల ఉన్నత పాఠశాలలో కొంతకాలం తెలుగు ఉపాధ్యాయుడిగా పనిచేసి, ప్రస్తుతం ఆత్మకూర్ లోని జిల్లా పరిషత్ ఉన్నత పాఠశాలలో తెలుగు ఉపాధ్యాయుడిగా పనిచేస్తున్నాడు.

## వ్యక్తిగత జీవితం
అరవిందరాయుడుకి సబితతో వివాహం జరిగింది. వారికి ఇద్దరు కుమార్తెలు (నాగశ్రీజ, శివశ్రీ) ఉన్నారు

## సాహిత్య ప్రస్థానం
తెలుగు మాధుర్యం ఉట్టిపడేలా సన్మాన పత్రాలు రాయడంలో అరవిందరాయుడు ప్రతిభ కనబరిచాడు. మోత్కూర్ లోని శ్రీరామలింగేశ్వరస్వామి పేరుతో *రామలింగేశ్వర శతకం* రాశాడు. *అరవిందాలు* పేరుతో 365 ఏకవాక్య కవితలను రాశాడు. ప్రజాభారతి సాహితీ సాంస్కృతిక సేవాసంస్థకు అధ్యక్షుడిగా తన సేవలు అందించి, ఆ సంస్థ తరపున పలు కార్యక్రమాలు నిర్వహించాడు.

## రచనలు
# అరవిందాలు (ఏకవాక్య ముక్తక కవితా సంపుటి): 2017 నవంబరు 16న మోత్కూర్ లో జరిగిన ఆవిష్కరణ కార్యక్రమంలో సాహితివేత్త డా. తిరునగరి, ఉద్యమసినీ రచయిత అభినయ శ్రీనివాస్, చిత్రకారుడు రంగస్థల నటుడు దర్శకుడు ఉత్తమ గ్రామీణ విలేకరి అవార్డు గ్రహీత ఎస్.ఎన్. చారి, యాదాద్రి భువనగిరి జిల్లా రచయితల సంఘం అధ్యక్షులు పోరెడ్డి రంగయ్య పాల్గొని పుస్తకాన్ని ఆవిష్కరించారు.
# నానీ విహంగాలు (నానీలు)

## పురస్కారాలు, బిరుదులు
# తెలుగు కవితా వైభవం నిర్వహించిన పోటిల్లో పాల్గొని 100 కవితలు చదివి `సహస్రవాణి శతకవితా కోకిల' బిరుదు పొందాడు.
# తెలుగు సారస్వత పరిషత్ లో జరిగిన కార్యక్రమంలో నందిని సిధారెడ్డి చేతులమీదుగా `సహస్ర కవిమిత్ర' బిరుదు అందుకున్నాడు.

## గుర్తింపులు
అరవిందరాయుడు రాసిన నానీ విహంగాలు పుస్తకాన్ని చదివిన భారత ఉపరాష్ట్రపతి వెంకయ్యనాయుడు రాయుడును అభినందిస్తూ లేఖను పంపాడు.

## మూలాలు

వర్గం:1966 జననాలు
వర్గం:జీవిస్తున్న ప్రజలు
వర్గం:నానీల కవులు
వర్గం:యాదాద్రి భువనగిరి జిల్లా రచయితలు
వర్గం:యాదాద్రి భువనగిరి జిల్లా కవులు
వర్గం:యాదాద్రి భువనగిరి జిల్లా ఉపాధ్యాయులు
వర్గం:కవిసంగమం కవులు
వర్గం:యాదాద్రి భువనగిరి జిల్లా వ్యక్తులు
వర్గం:యాదాద్రి భువనగిరి జిల్లా సాహితీ విమర్శకులు
చాణక్యుడు (2012 సినిమా)

**చాణక్యుడు** 2012లో విడుదలైన తెలుగు సినిమా. శ్రీ కృష్ణకళా ఎంట‌ర్‌టైన్‌మెంట్స్ సమర్పణలో సాయి శ్రీనివాస ప్రొడక్షన్స్ బ్యానర్‌పై తిరువీధి రంగశాయి, గొట్టిగింటి రామచంద్ర, నందన్ రెడ్డి నిర్మించగా గొట్టెగంటి శ్రీనివాస్ దర్శకత్వం వహించాడు. తనీష్, ఇషితా దత్తా హీరో హీరోయిన్లుగా నటించిన ఈ సినిమాను నవంబర్ 30న  విడుదలైంది.
## కథ
స్వప్న (ఇషిత దత్త) తల్లితండ్రుల్ని ఆస్తి కోసం సొంత మేన మామ కొడుకులే చంపడంతో బంధువులకి దూరంగా ఉంటూ ఉమ్మడి కుటుంబలో ఉండే అబ్బాయిని పెళ్లి చేసుకుంటానంటూ పెళ్లి కొడుకు కోసం వెతుకుతుండగా చాణక్య (తనీష్) దొరుకుతాడు. చాణక్యకి ఇష్టం లేకపోయినా స్వప్న వెంట పడుతూ ఉంటుంది. ఇ క్రమంలో ఓ ఆస్తి తగాదా విషయంలో ఒకరిని చంపుతుండగా చాణక్య అన్న (జాకీ) ఫోటోలు తీస్తాడు. ఆ హత్య చేసిన వ్యక్తులు చాణక్య అన్నతో పాటు ఆ కుటుంబం మొత్తాన్ని చంపేస్తారు. చాణక్య కుటుంబాన్ని చంపింది ఎవరు. వారికీ స్వప్నకి సంబంధం ఏమిటి ? చాణక్య వారి మీద పగ తీర్చుకోవడానికి స్వప్న ఎందుకు/ఎలా సహాయం చేసింది? అనేది మిగతా  సినిమా కథ.

## నటీనటులు
*తనీష్ 
*ఇశితా దత్తా
*చంద్రమోహన్ 
*ఎం.బాలయ్య 
*రంగశాయి
*ప్రభాకర్
*సలీమ్ పాండ
*భూపాల్
*శ్రవణ్

## సాంకేతిక నిపుణులు
*బ్యానర్:  సాయి శ్రీనివాస ప్రొడక్షన్స్
*నిర్మాతలు: తిరువీధి రంగశాయి
*సహా నిర్మాతలు: గొట్టిగింటి రామచంద్ర, నందన్ రెడ్డి కోలన్
*కథ, స్క్రీన్‌ప్లే , దర్శకత్వం: గొట్టిగింటి శ్రీనివాస్
*సంగీతం: రాహుల్ – వెంగి
*సినిమాటోగ్రఫీ:  ఇ.సి.హెచ్.ప్రసాద్
*ఎడిటర్:  నందమూరి హరి
*మాటలు: చింత శ్రీనివాస్ 
*పాటలు : కందికొండ , చింత శ్రీనివాస్, వెంగల్ డాన్స్ 

## మూలాలు

వర్గం:2012 తెలుగు సినిమాలు
వర్గం:చంద్రమోహన్ నటించిన సినిమాలు
ఛత్రా

**ఛత్రా,** జార్ఖండ్ రాష్ట్రం, ఛత్రాా జిల్లా లోని పట్తణం, ఈ జిల్లా ముఖ్యపట్టణం.

18 వ -19 వ శతాబ్దంలో ఛత్రా, రామ్‌గఢ్ జిల్లాకు ముఖ్యపట్టణంగా ఉండేది. ప్రఖ్యాత సంస్కర్త, రాజా రామ్మోహన్ రాయ్, 1804–05లో రామ్‌గఢ్ జిల్లాలో షెరిస్టదారుగా ఉండేవాడు*.* రామ్‌గఢ్, ఛత్రా రెండు చోట్లా *పనిచేసేవా*డు. తదనంతరం, రామ్‌గఢ్ జిల్లా నార్త్-వెస్ట్రన్ ఫ్రాంటియర్ ఏజెన్సీలో భాగమైంది. హజారిబాగ్ జిల్లా ఏర్పడింది. 1914 లో ఛత్రా, హజారిబాగ్ జిల్లాలో ఒక ఉపవిభాగంగా మారింది. 1991 లో ఇది పూర్తి స్థాయి జిల్లాగా మారింది.  

## భౌగోళికం

### స్థానం
ఛత్రాా   వద్ద ఉంది.

ఛత్రా చుట్టుపక్కల అనేక జలపాతాలు ఉన్నాయి: గువా జలపాతం (6&nbsp;కి.మీ.), కేరిడా జలపాతం (8&nbsp;కి.మీ.), మలుదా జలపాతం (8&nbsp;కి.మీ.), బిచ్కిలియా (11&nbsp;కి.మీ.). బల్బల్ దువారి (25&nbsp;కి.మీ.) వద్ద వేడి నీటి బుగ్గ ఉంది. 

### అవలోకనం

## జనాభా వివరాలు
2011 భారత జనగణన ప్రకారం, ఛత్రా (లొకేషన్ కోడ్ 801765) జనాభా 49,985, ఇందులో 26,555 (53%) పురుషులు, 23,430 (47%) మహిళలు. 0-6 సంవత్సరాల మధ్య వయస్సు గల జనాభా 7,800. ఛత్రాలో మొత్తం అక్షరాస్యుల సంఖ్య 33,746 (6 సంవత్సరాలలో జనాభాలో 80.00%). 

2001 జనాభా లెక్కల ప్రకారం, ఛత్రా జనాభా 41,990, ఇందులో 22,331 మంది పురుషులు, 19,659 మంది మహిళలు ఉన్నారు. 27,409 మంది అక్షరాస్యులు.  

## రవాణా
ఛత్రా NH 22, NH 522 ల కూడలి వద్ద ఉంది.

## చదువు
ఛత్రా కళాశాల 1961 లో స్థాపించారు. వినోబా భావే యూనివర్సిటీకి అనుబంధంగా ఉన్న ఈ కాలేజీలో ఆర్ట్స్, సైన్స్, ఎడ్యుకేషన్, ఇన్ఫర్మేషన్ టెక్నాలజీ విభాగాల్లో కోర్సులు లభిస్తాయి. 

## మూలాలు

 
వర్గం:Coordinates on Wikidata
వర్గం:జార్ఖండ్ నగరాలు పట్టణాలు
భూత్ పోలీస్

**భూత్ పోలీస్** 2021లో హిందీలో విడుదలైన  హారర్ కామెడీ సినిమా. టిప్స్ ఇండస్ట్రీస్, 12 స్ట్రీట్ ఎంట‌ర్‌టైన్‌మెంట్ బ్యానర్ల పై రమేష్‌ తౌరానీ, అక్షయ్‌ పూరీ నిర్మించిన ఈ సినిమాకు పవన్ కృపలాని దర్శకత్వం వహించాడు. సైఫ్ అలీఖాన్, అర్జున్ కపూర్, యామీగౌతమ్‌, జాక్వెలిన్ ఫెర్నాండేజ్ ప్రధాన పాత్రల్లో నటించిన ఈ సినిమా  సెప్టెంబరు 10న డిస్నీహాట్‌ స్టార్‌లో విడుదలైంది.

## నటీనటులు
*సైఫ్ అలీఖాన్  
*అర్జున్ కపూర్  
*యామీగౌతమ్‌  
*జాక్వెలిన్ ఫెర్నాండేజ్ 
*జావేద్ జఫ్రీ
*రాజ్‌పాల్ యాదవ్   
*అమిత్ మిస్త్రీ
*జామీ  లీవర్  
*సౌరభ్  సఛ్ దేవా

## సాంకేతిక నిపుణులు
*బ్యానర్లు:  టిప్స్ ఇండస్ట్రీస్, 12 స్ట్రీట్ ఎంట‌ర్‌టైన్‌మెంట్
*నిర్మాతలు: రమేష్‌ తౌరానీ, అక్షయ్‌ పూరీ  
*కథ, స్క్రీన్‌ప్లే , దర్శకత్వం:  పవన్ కృపలాని
*సంగీతం: సచిన్-జిగర్
*సినిమాటోగ్రఫీ: జయకృష్ణ గుమ్మాడి

## మూలాలు

వర్గం:2021 సినిమాలు
వర్గం:హిందీ సినిమాలు
లోహార్‌దాగా

**లోహార్‌దాగా** జార్ఖండ్ రాష్ట్రంలో, లోహార్‌దాగా జిల్లాకు చెందిన పట్టణం, ఆ జిల్లాకు ముఖ్యపట్టణం. గతంలో (1900 ల ప్రారంభంలో) లోహార్‌దాగా చోటనాగ్‌పూర్ కమిషనరీ ప్రధాన కార్యాలయంగా ఉండేది.  తర్వాత చోటనాగ్‌పూర్ కమిషనరీని రాంచీకి మార్చారు. కమిషనర్ కార్యాలయం ఇప్పటికీ ఉంది. ఇందులో లోహార్‌దాగా పురపాలక కార్యాలయం ఉంది.

## భౌగోళికం
లోహార్‌దాగా  వద్ద ,  సముద్రమట్టం నుండి 647&nbsp;మీటర్ల ఎత్తున ఉంది.

## ఆర్థిక వ్యవస్థ
లోహార్‌దాగాను బాక్సైట్ గనుల భూమిగా పిలుస్తారు. బహుళ సంస్థలు, ముఖ్యంగా హిందాల్కో, లోహార్‌దాగా సమీపంలో బాక్సైట్ గనులను నడుపుతున్నాయి. లోహార్‌దాగా చుట్టుపక్కల ఉన్న గనుల నుండి సేకరించిన బాక్సైటును దేశం లోని వివిధ రాష్ట్రాలలో ఉన్న అల్యూమినా రిఫైనరీలకు పంపిస్తారు.

## జనాభా
2011 భారత జనగణన ప్రకాఅరం, లోహార్‌దాగా జనాభా 57,411. జనాభాలో పురుషులు 52%మ్ మహిళలు 48% ఉన్నారు. లోహార్‌దాగా సగటు అక్షరాస్యత 85.37%. ఇది జాతీయ సగటు 59.5%కంటే ఎక్కువ: పురుషుల అక్షరాస్యత 89.80%, స్త్రీల అక్షరాస్యత 80.75%. లోహార్‌దాగాలో, జనాభాలో 15% మంది 6 సంవత్సరాల కంటే తక్కువ వయస్సు గలవారు.

## మూలాలు

 

వర్గం:Coordinates on Wikidata
వర్గం:జార్ఖండ్ నగరాలు పట్టణాలు
కోడిపుంజు (2011 సినిమా)

**కోడిపుంజు** 2011లో విడుదలైన తెలుగు సినిమా. శ్రీ శైలేంద్ర సినిమాస్ బ్యానర్‌పై ఎస్.ఎస్. బుజ్జిబాబు నిర్మించిన ఈ సినిమాకు బివివి చౌదరి దర్శకత్వం వహించాడు. తనీష్, శోభన హీరో హీరోయిన్లుగా నటించిన ఈ సినిమాను 22 జూలై 2011న విడుదలైంది.

## కథ
దగ్గుబాటి అభిమన్యు(తనీష్) కి తల్లి దగ్గుబాటి సీతారత్నం (రోజా) మాటే వేద వాక్కు. కాలేజీలో చదువుతుండగా రామచంద్ర రావు (శివ కృష్ణ) కూతురు నందిని (శోభన)తో ప్రేమలో పడతాడు. ఆ క్రమంలో ఆ కుటుంబ పరువుకు సంబంధించి అనుకోని విధంగా ఓ సంఘటన జరుగుతుంది. అది వాళ్ల ప్రేమకి అడ్డంకిగా మారుతుంది. ప్రేమకి పరువుకి మధ్య జరిగిన ఈ పోరాటం చివరికి ఏమైంది అనేది మిగతా సినిమా కథ.

## నటీనటులు

*తనీష్ 
*శోభన
*రోజా
*శివకృష్ణ
*ఎమ్మెస్‌ నారాయణ
*సత్యప్రకాష్‌
*రాళ్లపల్లి
*రాజ్యలక్ష్మి
*మధుశర్మ
*ధన్‌రాజ్ 
*తాగుబోతు రమేష్
*లక్షణ్
*అవినాష్ రెడ్డి
*కీర్తి 
*భావన
*శోభా
*పావని
*రాఘవ 
*నామాల మూర్తి
*రొడ్డ యాదగిరి 
*కృష్ణకాంత్
*రవి చౌదరి
*అంచల్

## సాంకేతిక నిపుణులు
*బ్యానర్: శ్రీ శైలేంద్ర సినిమాస్ 
*నిర్మాత:  ఎస్.ఎస్. బుజ్జిబాబు 
*కథ, స్క్రీన్‌ప్లే , దర్శకత్వం:  బివివి చౌదరి
*సంగీతం: అనూప్ రూబెన్స్
*సినిమాటోగ్రఫీ:  జి.శివ కుమార్
*సహా నిర్మాతలు: సుదర్శన్ రెడ్డి, ఈశ్వర్ 
*ఆర్ట్ డైరెక్టర్: హరి కుంట్ల
*మాటలు: శ్రీరామ్ చౌదరి 
*పాటలు: భాస్కరభట్ల రవి కుమార్, కృష్ణ చైతన్య (వాలే వాలే )
*ఫైట్స్: నందు

## మూలాలు

వర్గం:2011 సినిమాలు
విఠల్ భాయ్ పటేల్

**విఠల్ భాయ్ పటేల్,** (1873 సెప్టెంబరు 27 - 1933 అక్టోబరు 22)  భారతీయ కేంద్ర శాసనసభ సభ్యుడు, రాజకీయ నాయకుడు, స్వరాజ్ పార్టీ వ్యవస్థాపకుడు. విఠల్ భాయ్ పటేల్ 1873 సెప్టెంబరు 27న గుజరాత్ రాష్ట్రం, నాడియడ్ పట్టణంలో జన్మించాడు. ఇతను, ఐరన్ మ్యాన్ ఆఫ్ ఇండియా గా ప్రసిద్ధి చెందిన సర్దార్ వల్లభాయ్ పటేల్‌కు అన్న. స్వాతంత్ర్య ఉద్యమంలో పాల్గొన్నాడు. విఠల్ భాయ్ విద్యాభ్యాసం నాడియాడ్, బొంబాయి లలో జరిగింది. గోధ్రా, బార్శద్ కోర్టులలో జూనియర్ లాయర్ గా పని చేశాడు. చిన్న వయస్సులోనే దివాలిబా అనే అమ్మాయిని వివాహం చేసుకున్నాడు. 1913 మిడిల్ టెంపుల్ ఇన్, లండన్ నుండి ఉన్నత చదువులు పూర్తి చేసి, భారతదేశానికి తిరిగి వచ్చాడు. బొంబాయ్ అహ్మదాబాద్ కోర్టులలో ఒక న్యాయవాదిగా పనిచేశాడు.  1915లో ఇతని భార్య మరణించింది. 

## రాజకీయ జీవితం
వల్లభాయ్ పటేల్ రాజకీయాల్లోకి రాకముందే, విఠల్‌భాయ్ రాజకీయాలలో ప్రవేశించాడు. భారత స్వాతంత్ర్య ఉద్యమంలో పాల్గొన్నాడు. బాంబే లెజిస్లేటివ్ కౌన్సిల్‌లో సీటు గెలుచుకున్నాడు. చౌరీ చౌరా సంఘటన, 1922 లో సహాయ నిరాకరణ ఉద్యమం ముగిసిన తరువాత, విఠల్‌భాయ్, చిత్తరంజన్ దాస్, మోతీలాల్ నెహ్రూలతో కలిసి కాంగ్రెస్‌ను విడిచిపెట్టి స్వరాజ్ పార్టీ అనే సొంత పార్టీని స్థాపించారు. ఈ పార్టీ ప్రధాన లక్ష్యం కౌన్సిల్స్‌లోకి ప్రవేశించడం, బ్రిటిష్ వారు నడుపుతున్న ప్రభుత్వాన్ని రద్దు చేయడం. బెంగాల్ ఒడంబడిక తర్వాత 1923 ఎన్నికల్లో చాలామంది స్వరాజ్ పార్టీ అభ్యర్థులు గెలిచి *సెంట్రల్ లెజిస్లేటివ్ అసెంబ్లీ*కి ఎన్నికయ్యారు. చట్టసభలో ప్రభుత్వ అన్యాయాల్ని వ్యతిరేకించారు. 1923 లో సెంట్రల్ లెజిస్లేటివ్ అసెంబ్లీకి ఎన్నికయ్యాడు. తరువాత 1925 లో, అసెంబ్లీ ప్రెసిడెంట్ అయ్యాడు. తరువాత విఠల్‌భాయ్ కాంగ్రెస్‌లో చేరి భారతదేశ స్వాతంత్ర్యం కోసం తన పోరాటాన్ని సాగించాడు.  చిత్తరంజన్ దాస్ మరణం తర్వాత ఈ పార్టీ చీలిపోయింది. 

## మరణం
విఠల్‌భాయ్ 1933 అక్టోబరు 22న స్విట్జర్లాండ్‌లోని జెనీవాలో కన్నుమూశారు. అతని మృతదేహాన్ని భారతదేశానికి తీసుకువచ్చి నవంబరు 10 న బొంబాయిలో అంత్యక్రియలు చేశారు. మరణించే సమయానికి వయస్సు 60 సంవత్సరాలు. 

## మూలాలు

వర్గం:గుజరాత్ వ్యక్తులు
వర్గం:న్యాయవాదులు
వర్గం:రాజకీయ నాయకులు
వర్గం:స్వరాజ్ పార్టీ సహా వ్యవస్థాపకుడు
వర్గం:స్వాతంత్ర్య సమర యోధులు
వర్గం:1933 మరణాలు
వర్గం:1873 జననాలు
వర్గం:బ్రిటిషు భారతదేశ కేంద్ర శాసనసభ సభ్యులు
వర్గం:వల్లభ్‌భాయ్ పటేల్ కుటుంబసభ్యులు
నబిన్ చంద్ర బోర్డోలోయ్

thumb|భారతదేశంలోని 1975 స్టాంప్‌పై బార్డోలోయి
**నబిన్ చంద్ర బార్డోలోయ్, ** (1875-1936) ఒక భారతీయ రచయిత, రాజకీయనాయకుడు, అస్సాం రాష్ట్రానికి చెందిన భారత జాతీయ కాంగ్రెస్ పార్టీనాయకుడు. భారతస్వాతంత్ర్య ఉద్యమ కార్యకర్త, మహాత్మాగాంధీ నాయకత్వంలో సాగిన సహాయ నిరాకరణఉద్యమంలో (1920-1922) అస్సాం నుండి పాల్గొన్న ప్రముఖనాయకుడు.1975 లో అతని జన్మదినోత్సవం సందర్భంగా భారత ప్రభుత్వం అతని గౌరవార్థం స్మారక తపాలా బిళ్ళను విడుదల చేసింది. అతన్ని కర్మబీర్ లేదా కర్మవీర్ నబిన్ చంద్ర బోర్డోలోయ్ అని పిలుస్తారు.

## జీవిత గమనం
నబిన్ చంద్ర బోర్డోలోయ్ అస్సాంలోని ఉత్తర గౌహతిలో 1875 అక్టోబరు 30న జన్మించాడు. అతని తండ్రి మధాబ్ చంద్ర బోర్డోలోయ్ అసోం ప్రభుత్వంలో అదనపు అసిస్టెంట్ కమిషనర్.బార్డోలోయ్ తేజ్‌పూర్ ప్రభుత్వ ఉన్నత పాఠశాల నుండి ప్రవేశ పరీక్షలో ఉత్తీర్ణత సాధించాడు. ఆ తర్వాత కలకత్తా వెళ్లి 1896 లో ప్రెసిడెన్సీ కాలేజీ నుండి బిఎ పట్టా పొందాడు.

నబిన్ చంద్ర 1899 లో లా గ్రాడ్యుయేట్ అయ్యాడు.స్వరాష్ట్రం అస్సాం వచ్చి ప్రజా వ్యవహారాలలో చురుకైన ఆసక్తిని కనబరిచాడు. అతను 1913 లో గౌహతిలో ఎర్లే లా కళాశాల స్థాపనలో పాలుపంచుకున్నాడు. ఆ కళాశాలలో కొంతకాలం లెక్చరర్‌గా పనిచేశాడు. 1919లో నబిన్ చంద్ర, ప్రసన్న కుమార్ బారువాతో పాటు ఇంగ్లాండ్ వెళ్లి, మాంటెగ్-చెమ్స్‌ఫోర్డ్ సంస్కరణల్లో అస్సాం కేసును చేర్చడానికి ఉమ్మడి పార్లమెంటరీ కమిటీ ముందు ఉంచాడు. 1920 లో నబిన్ చంద్ర బర్డోలోయ్ ఇండియన్ నేషనల్ కాంగ్రెస్ నాగ్‌పూర్ సభలో పాల్గొన్నాడు. జలియన్ వాలాబాగ్ దురంతం తరువాత, బోర్డోలోయ్ భారత స్వాతంత్ర్య పోరాటంలో పాల్గొన్నాడు. అతను తన న్యాయ అభ్యాసాన్ని విడిచిపెట్టి, సహాయ నిరాకరణ ఉద్యమంలో పాల్గొన్నాడు. 1921లో, నబిన్ చంద్ర అరెస్టయ్యాడు. పద్దెనిమిది నెలల పాటు జైలులో గడిపాడు. 1929 లో అతను మళ్లీ అరెస్టయ్యాడు. రెండవ సారి జైలు పాలయ్యాడు. 1934లో నబిన్ చంద్ర బోర్డోలోయ్ అస్సాం శాసనసభకు ఎన్నికయ్యాడు. అతను ప్రతిపక్ష ప్రతినిధి. అతని అలసిపోని కార్యకలాపాలు అతనికి కర్మబీర్ (అంటే హీరో ఆఫ్ యాక్షన్) అనే బిరుదును పొందటానికి దోహదం చేసాయి. నబిన్ చంద్ర బోర్డోలోయ్ 1936 లో కన్నుమూశారు.

## కుటుంబం
అతని కుమార్తె నళినీ బాలదేవి ప్రముఖ కవి, రచయిత, ఆమెజీవిత చరిత్ర *స్మృతిర్ తీర్థ* (1948) రాసాడు. అతను అసోం ప్రదేశ్ కాంగ్రెస్ కమిటీకి మొదటి ప్రధాన కార్యదర్శి.

## ప్రస్తావనలు



## వెలుపలి లంకెలు

వర్గం:1936 మరణాలు
వర్గం:1875 జననాలు
వర్గం:భారత తపాలా బిళ్ళపై ఉన్న ప్రముఖులు
వర్గం:స్వాతంత్ర్య సమర యోధులు
వర్గం:అసోం వ్యక్తులు
వర్గం:న్యాయవాదులు
వర్గం:రాజకీయ నాయకులు
ఇండియన్ పోలీస్ మెడల్

**ఇండియన్ పోలీస్ మెడల్** (**IPM**) అనేది యూరోపియన్, ఆసియన్ పోలీసు సిబ్బందికి బ్రిటిష్ భారత ప్రభుత్వం ఇచ్చిన పురస్కారం. 1932 లో స్థాపించబడిన ఈ పురస్కారం, కింగ్స్ పోలీస్ మెడల్ పొందేందుకు అవసరమైన దానికంటే తక్కువ స్థాయి ప్రశంసనీయమైన సేవకు, శౌర్యానికీ ఇచ్చారు.

## చరిత్ర
భారతదేశంలోని పోలీసు దళాల సభ్యులకు మరింత గుర్తింపు అవసరమని నిర్ణయించారు. తగినంత గుర్తించదగిన అనేక సేవ, ధైర్య చర్యలు ఉన్నప్పటికీ, కింగ్స్ పోలీస్ మెడల్ యొక్క అవసరాలను తీర్చలేదు. 1932 ఫిబ్రవరి 23 న, భారతీయ పోలీసు పతకాన్ని ప్రవేశపెట్టడానికి రాయల్ వారెంట్ జారీ చేసారు. ఈ పతకం ప్రశంసనీయమైన సేవ, శౌర్య సహసాలు రెండు చర్యలనూ గుర్తించడానికి ఉద్దేశించారు. ఈ పతకం 200 వార్షిక పురస్కారాలకు పరిమితం చేసారు.  అసాధారణ పరిస్థితులలో, సంవత్సరంలో అవార్డుల సంఖ్యను 250 కి పెంచడానికి 1942 లో విడుదల చేసిన రాయల్ వారెంటు భారతదేశ వైస్రాయ్ని అనుమతించింది.  భారతదేశం రిపబ్లిక్ అయిన తర్వాత ఈ పతకాన్ని ఇవ్వడం నిలిపివేసారు. 1951 మార్చి 15 న భారత ప్రభుత్వం నిలిపివేసింది. దాని స్థానంలో రాష్ట్రఓతి పోలీసు పతకాన్ని ప్రవేశపెట్టారు  

## స్వరూపం
ఇండియన్ పోలీస్ మెడల్ గుండ్రంగా ఉంటుంది. దీన్ని కాంస్యంతో తయారు చేస్తారు. బొమ్మ వైపు రాజు యొక్క బొమ్మ ఉంటుంది. వెనుకవైపు అంచు చుట్టూ ఒక పుష్పగుచ్ఛం ఉంటుంది. దీనికంటే ఎత్తుగా కిరీటం ఉంటుంది. మధ్యలో పతకాన్ని ప్రదాన చేసిన పరిస్థితులను బట్టి ఫర్ గాలంట్రీ అని గానీ ఫర్ మెరిటోరియస్ సర్వీస్ అని గానీ ఉంటుంది.  పతకపు తొలి కూర్పులో *ఫర్* *డిస్టింగ్విష్డ్ కాండక్ట్*  అని ఉండేది.  

పతకాన్ని వేలడదీసే రిబ్బను, సర్వీస్ రిబ్బన్లు   వెడల్పుతో ఉండేవి. ఇది ముదురు నీలం రంగులో, వెండి అంచుతో ఉండేది. మధ్యలో క్రిమ్సన్ రంగు పట్టీ ఉండేది. శౌర్య పురస్కారాల కోసం, నీలిరంగు విభాగాల్లో సన్నని వెండి గీతలుండేవి.  

## మూలాలు

వర్గం:బ్రిటిషు భారతదేశంలో పురస్కారాలు
నెల్లిమర్ల నగరపంచాయితీ

**నెల్లిమర్ల నగరపంచాయితీ**, ఆంధ్రప్రదేశ్ రాష్ట్రం, విజయనగర జిల్లాకు చెందిన నగర పంచాయతీ. ఈ నగరపంచాయితీ విజయనగరం లోక్‌సభ నియోజకవర్గం లోని, నెల్లిమర్ల శాసనసభ నియోజకవర్గం పరిధికి చెందిన పురపాలక సంఘం.

## చరిత్ర
నెల్లిమర్ల, ఆంధ్రప్రదేశ్ రాష్ట్రంంలోని విజయనగరం జిల్లాకు చెందిన నగర పంచాయతీ. ఇది సమీప పట్టణమైన విశాఖపట్నం నుండి 48 కి.మీ. దూరంలో ఉంది. జిల్లాలోని సుప్రసిద్ద పుణ్యక్షేత్రం రామతీర్ధం 7 కిలో మీటర్ల దూరంలో ఉంది.ఈ నగర పంచాయతీ 2021 లో 20 వార్డులతో ఏర్పాటు చేశారు.

## పట్టణ స్వరూపం
నెల్లిమర్ల పట్టణం చంపావతి నది వడ్డున ఉంది. దీని భౌగోళిక స్థానం . సముద్ర మట్టం నుండి ఎత్తు 190 మీటర్లు (626 అడుగులు).

## జనాభా గణాంకాలు
2011 భారత జనాభా లెక్కలు ప్రకారం నెల్లిమర్ల పట్టణ జనాభా మొత్తం 20,498, ఇందులో 9,677 మంది పురుషులు కాగా, 10,821 మంది మహిళలు ఉన్నారు. 0-6 సంవత్సరాల వయస్సు గల పిల్లల జనాభా 1795, ఇది నెల్లిమర్ల సెన్సస్ టౌన్ మొత్తం జనాభాలో 8.76 %గా ఉంది. స్త్రీల లింగ నిష్పత్తి రాష్ట్ర సగటు 993 కి 1118 గా ఉంది. అంతేకాకుండా నెల్లిమర్లలో పిల్లల లింగ నిష్పత్తి ఆంధ్రప్రదేశ్ రాష్ట్ర సగటు 939 తో పోలిస్తే 953 గా ఉంది.నెల్లిమర్ల పట్టణ అక్షరాస్యత రేటు రాష్ట్ర సగటు 67.02% కంటే 72.66% ఎక్కువ . నెల్లిమర్లలో పురుషుల అక్షరాస్యత 79.53% కాగా, స్త్రీల అక్షరాస్యత 66.61 %గా ఉంది

నెల్లిమర్ల సెన్సస్ టౌన్‌లో 4,994 ఇళ్లకు పైగా పరిపాలన ఉంది, దీనికి నీరు సరఫరా, మురుగునీరు పారుదల వంటి ప్రాథమిక సదుపాయాలను స్థానిక స్వపరిపాలన చేస్తుంది. సెన్సస్ టౌన్ పరిధిలో రహదారులను నిర్మించడానికి, దాని పరిధిలో ఉన్న ఆస్తులపై పన్ను విధించడానికి కూడా స్థానిక స్వపరిపాలన సంస్థకు అధికారం ఉంది.

2001 జనాభా లెక్కల ప్రకారం నెల్లిమర్ల పట్టణ జనాభా 19,352. ఇందులో పురుషుల సంఖ్య 48% ఉండగా, స్త్రీల సంఖ్య 52% ఉంది. పట్టణ అక్షరాస్యత 62% ఉంది. దేశపు సగటు అక్షరాస్యత 59.5% కంటే ఇది మెరుగు. నెల్లిమర్ల పట్టణపు పురుషుల అక్షరాస్యత 70%, స్త్రీల అక్షరాస్యత 54%. మొత్తం జనాభాలో 8% వరకు ఆరు సంవత్సరాలలోపు బాలబాలికలు ఉన్నారు.

## మూలాలు


## వెలుపలి లంకెలు

వర్గం:విజయనగరం జిల్లా పురపాలక సంఘాలు
వర్గం:స్థానిక స్వపరిపాలన సంస్థలు
రామగుండం పోలీస్ కమీషనరేట్

**రామగుండం పోలీస్ కమీషనరేట్,** తెలంగాణ రాష్ట్రం**,** పెద్దపల్లి జిల్లాలోని రామగుండంలో ఉన్న పోలీసు కమీషనరేట్. మంచిర్యాల, రామగుండం, గోదావరిఖని పట్టణ ప్రాంతాలలో చట్ట అమలుకు, దర్యాప్తులో ప్రాథమిక బాధ్యతలను కలిగి ఉన్న ఒక నగర పోలీసు విభాగం. రామగుండం పోలీస్ కమీషనరేట్ పరిధిలో పెద్దపల్లి, మంచిర్యాల జిల్లాలు ఉన్నాయి. ప్రస్తుత పోలీసు కమిషనర్ గా రెమా రాజేశ్వరి ఐపిఎస్ విధులు నిర్వర్తిస్తున్నాది.
alt=Ramagundam Police Commissionerate|thumb|left|275x275px| రామగుండం పోలీస్ కమిషనరేట్ పరిధి

## చరిత్ర
2016 అక్టోబరు 11న రామగుండం పోలీస్ కమిషనర్ నేతృత్వంలో రామగుండంలో హెడ్ క్వార్టర్స్‌తో ఈ కమీషనరేట్ ఏర్పడింది. రామగుండం పోలీస్ కమిషనరేట్ అధికార పరిధి 8,670 చ.కి.మీ. (మంచిర్యాల జిల్లా 4,056 చ.కి.మీ., పెద్దపల్లి జిల్లా 4,614 చ.కి.మీ) కాగా, జనాభా సుమారు 16,02,369 మంది (మంచిర్యాల జిల్లా 8,07,037 మంది, పెద్దపల్లి జిల్లా 7,95,332 మంది) ఉన్నారు. ఈ కమీషనరేట్‌ పరిధిలో 5 సబ్ డివిజన్లు, 12 సర్కిళ్ళు, 44 - పోలీస్ స్టేషన్లు  ఉన్నాయి.

## జోన్స్
రామగుండం పోలీస్ కమిషనరేట్‌లో ప్రస్తుతం రెండు డిసిపి జోన్స్ ఉన్నాయి.

### మంచిర్యాల జోన్
# **మంచిర్యాల:** మంచిర్యాల, మంచిర్యాల రూరల్, లక్సెట్టిపేట్
# **జైపూర్:** శ్రీరాంపూర్, చెన్నూరు టౌన్, చెన్నూరు రూరల్
# **బెల్లంపల్లి:** బెల్లంపల్లి టౌన్, బెల్లంపల్లి రూరల్, తాండూర్, మందమర్రి

### పెద్దపల్లి జోన్
* **పెద్దపల్లి:** పెద్దపల్లి, సుల్తానాబాద్
* **గోదావరిఖని:** రామగుండం, మంథని, గోదావరిఖని- I, గోదావరిఖని- II, రామగుండం ట్రాఫిక్

## కమిషనరేట్‌ భవనం
రామగుండం పోలీస్‌ కమిషనరేట్‌లో 28 ఎకరాల్లో 38.50 కోట్ల రూపాయలతో ఆధునిక సౌకర్యాలతో జి ప్లస్ -2 పద్ధతిలో నిర్మించిన పోలీస్‌ కమిషనరేట్‌ భవన సముదాయాన్ని 2023 మే 8న తెలంగాణ రాష్ట్ర ఐటీ, పరిశ్రమల, పురపాలక శాఖామంత్రి కల్వకుంట్ల తారక రామారావు ప్రారంభించాడు.

రామగుండం పోలీస్ కమిషనర్ రెమా రాజేశ్వరిని సి.పి. ఛాంబర్ లో కుర్చీలో కూర్చోపెట్టి సర్వమత ప్రార్థనలు నిర్వహించారు. ఈ కార్య‌క్ర‌మంలో రాష్ట్ర హోంమంత్రి మహమూద్ అలీ, రాష్ట్ర ఎస్సీ మైనార్టీ సంక్షేమ శాఖామంత్రి కొప్పుల ఈశ్వర్, రాష్ట్ర దేవాదాయ శాఖ మంత్రి అల్లోల ఇంద్రకరణ్ రెడ్డి, ప్రభుత్వ విఫ్ బాల్క సుమన్, రామగుండం ఎమ్మెల్యే కోరుకంటి చందర్, పెద్దపల్లి ఎమ్మెల్యే దాసరి మనోహర్ రెడ్డి జిల్లా కలెక్టర్ సంగీత సత్యనారాయణ, ఇతర ప్రజాప్రతినిధులు, అధికారులు పాల్గొన్నారు.

## ఇవి కూడా చూడండి
* హైదరాబాదు నగర పోలీసులు
* కరీంనగర్ పోలీస్ కమీషనరేట్
* రాచకొండ పోలీస్ కమీషనరేట్
* ఖమ్మం పోలీస్ కమీషనరేట్
* నిజామాబాద్ పోలీస్
* సైబరాబాద్ మెట్రోపాలిటన్ పోలీసు

## మూలాలు

వర్గం:తెలంగాణ పోలీసు
వర్గం:2016 స్థాపితాలు
వర్గం:మంచిర్యాల జిల్లా
వర్గం:పెద్దపల్లి జిల్లా
భోలా పాశ్వాన్ శాస్త్రి

**భోలా పాశ్వాన్ శాస్త్రి** (1914-1984) ఒక భారతీయ స్వాతంత్ర్య సమరయోధుడు, బీహార్ రాష్ట్ర మాజీ ముఖ్యమంత్రి.
## పరిచయం
పాశ్వాన్, పూర్నియా జిల్లాలోని బైర్‌గచ్చి గ్రామంలో జన్మించాడు. అతని జ్ఞాపకార్థం జిల్లాలోని అగ్రికల్చర్ కళాశాలకు అతని పేరు పెట్టారు. భోలా పాశ్వాన్ అణగారిన కులానికి చెందిన ఉన్నత విద్యావంతుడు, ఇతనికి ఉన్న విస్తృత జ్ఞానం కారణంగా అతన్ని శాస్త్రి అని పిలుస్తారు. భోలా పాశ్వాన్, షెడ్యూల్డ్ కులాల (SC) నుండి ఎన్నికైన బీహార్ రాష్ట్ర మొట్ట మొదటి ముఖ్యమంత్రి.
## వ్యక్తిగత జీవితం
ముఖ్యమంత్రిగా అతని కొంత కాలమే పనిచేసినా, గ్రామం అతన్ని మూడు కాలాల ముఖ్యమంత్రిగా, నిజాయితీపరుడిగా గుర్తుంచుకుంది. అతని చివరి పదవీకాలం ముగిసిన తర్వాత చాలా కాలం వరకు కూడా గుడిసెలో తన జీవితాన్ని కొనసాగిస్తూ, నేలపైనే నిద్రించే వాడని స్థానిక గ్రామస్తులు చెబుతారు. అతని గ్రామంలో ప్రతిచోటా అతని పేరుతో ప్రదర్శించబడే బోర్డులు కనిపిస్తాయి. అతని గ్రామానికి అతని పేరుతో "భోలా పాశ్వాన్ శాస్త్రి గ్రామ్" అని పేరు పెట్టారు. శాస్త్రి పేద ఇంటిలో జన్మించాడు. అతని తండ్రి దర్భాంగ రాజ కుటుంబంలో పని చేసేవాడు. అతనికి సమాజం చదువుకోవడానికి ప్రోత్సహించనప్పటికీ, అతనికి ఉన్న ఆసక్తి వలన కాశీ విశ్వవిద్యాలయానికి వెళ్లి ఉన్నత విద్యను అభ్యసించాడు.
## రాజకీయ వృత్తి
1968 లో అతను మొదటిసారి ముఖ్యమంత్రి అయ్యాడు. ఈ పదవిలో ఇతను కేవలం మూడు నెలలు మాత్రమే కొనసాగాడు. బీహార్‌లో ఒక దళితుడు ముఖ్యమంత్రి కావడం ఇదే మొదటిసారి. 1969 లో 13 రోజుల పాటు రెండోసారి ముఖ్యమంత్రి అయ్యాడు. 1971 లో 7 నెలల పాటు మూడవసారి ముఖ్యమంత్రి బాధ్యతలు తీసుకున్న భోలా పాశ్వాన్ శాస్త్రి 1984లో కన్నుమూశాడు.
## మూలాలు

వర్గం:స్వాతంత్ర్య సమర యోధులు
వర్గం:బీహార్ ముఖ్యమంత్రులు
వర్గం:బీహార్
పోలేపెద్ది నరసింహమూర్తి

**పోలేపెద్ది నరసింహమూర్తి**ప్రముఖ కమ్యూనిస్టు నాయకుడు.ఆంధ్ర కమ్యూనిస్టు పార్టీ తొలి కార్యదర్శి.ఇతనును "కామ్రేడ్" అని పిలిచేవారు.ఇతను నిరాడంబరతతో ఆదర్శ జీవితం గడిపాడు.స్వాతంత్ర్య సమరంలోని అనేక ఉద్యమాల్లో పాల్గొన్నాడు

## జననం
కామ్రేడ్ పోలేపెద్ది నరసింహమూర్తి  తెనాలిలో జన్మించారు. తండ్రి సుబ్బారావు, తల్లి లక్ష్మమ్మ.వీరికి 4గురు మగపిల్లలు, ఇద్దరు ఆడపిల్లలు. నరసింహమూర్తి రెండవ కుమారుడు. నరసింహమూర్తికి 1930 లో కృష్ణాజిల్లా పెదవుటపల్లి గ్రామానికి చెందిన లలితాంబ తో వివాహం జరిగింది. వీరికి అన్నపూర్ణ, విజయలక్ష్మి  ఇద్దరు ఆడపిల్లలు. నరసింహమూర్తి 1931 శాసనోల్లంఘన ఉద్యమంలో పాల్గొని జైలుశిక్ష అనుభవించాడు. 

## విద్యాభ్యాసం
బెనారస్ హిందూ విశ్వవిద్యాలయంలో పైచదువు కొరకు కాశీ వెళ్ళారు. అక్కడ చదువుతో కమ్యూనిస్టు సంబంధాలు పెట్టుకొని, చండ్ర రాజేశ్వరరావు, చండ్ర రామలింగయ్య, పి.వి. రాఘవయ్యగార్లతో కలిసి, 1932-33లోనే మార్క్సిస్టు సాహిత్యాన్ని కూడా అధ్యయనం చేయటం ప్రారంభించారు.

## రాజకీయాలు, కమ్యూనిస్టు ఉద్యమం
గుంటూరు జిల్లా కమ్యూనిస్టు గ్రూపుగా ఏర్పడ్డారు. సత్యాగ్రహోద్యమంలో పాల్గొని జైళ్ళనుండి బైటకి వచ్చిన కమ్యూనిస్టు పార్టీ స్థాపనకు ప్రయత్నాలు ప్రారంభించారు.పుచ్చలపల్లి సుందరయ్య కృషి ఫలితంగా 1934 సెప్టెంబర్లో రాష్ట్రంలోని వివిధ ప్రాంతాలకు చెందిన కామ్రేడ్స్ విజయవాడలో సమావేశమై 7 గురు సభ్యులతో రాష్ట్ర, కమ్యూనిస్టు ఆర్గనైజింగ్ కమిటీని ఎన్నుకున్నారు. ఈ కమిటీకి సుందరయ్య కార్యదర్శి, నరసింహమూర్తి కమిటీ సభ్యుడు
1935 ఏప్రిల్ 17వ తేదీన గుంటూరు జిల్లా కమ్యూనిస్టుల మొదటి సమావేశం జరిగింది. ఆ సమావేశానికి నరసింహమూర్తి, జొన్నలగడ్డ రామలింగయ్య, మాడభూషి వెంకటాచారి, ప్రతావ రామసుబ్బయ్య, పెండ్యాల లోకనాథం, కుందేటి రామకోటి, మందా పుల్లారావు, పి.వి. శివయ్య, ముత్తేవి మాధవాచార్య, మరికొందరు మొత్తం 17 మంది పాల్గొన్నారు. 5గురితో జిల్లా కమిటీ ఎన్నుకోబడింది. దీనికి నరసింహ మూర్తి. కార్యదర్శిగా ఎన్నికైనారు.
16 సెప్టెంబర్ ఆంధ్రరాష్ట్ర కాంగ్రెస్ సోషలిస్టు పార్టీ ద్వితీయ మహాసభ రాజమండ్రిలో జరిగింది. ఈ మహాసభలో రాష్ట్ర కార్యవర్గ సభ్యుడుగా ఎన్నికయ్యారు.

## మరణం
పశ్చవ్యాధి  ఉండటం వల్ల  ఆరోగ్యం దెబ్బతింది. ప్రకృతి వైద్యం కొరకు తమిళనాడు వెళ్ళారు. అక్కడ అంబత్తూరు ప్రకృతి చికిత్సాలయంలో వైద్యం చేయించుకొంటూ 1947 డిశంబర్ 7న మరణించారు.
## మూలాలు

వర్గం:ఆంధ్రప్రదేశ్ కమ్యూనిస్టు నాయకులు
వర్గం:తెలుగువారిలో స్వాతంత్ర్య సమర యోధులు
వర్గం:1913 జననాలు
వర్గం:1947 మరణాలు
వర్గం:గుంటూరు జిల్లా కమ్యూనిస్టు నాయకులు
వర్గం:గుంటూరు జిల్లా స్వాతంత్ర్య సమర యోధులు
గులాబ్ కౌర్

**గులాబ్ కౌర్** భారత స్వాతంత్ర్య సమరయోధురాలు. ఆమె సుమారు 1890 లో జన్మించింది, 1941 లో మరణించింది.

## ప్రారంభ జీవితం
భారతదేశంలోని పంజాబ్ లోని సంగ్రూర్ జిల్లాలోని బక్షివాలా గ్రామంలో సిర్కా 1890లో జన్మించిన గులాబ్ కౌర్ మన్ సింగ్ ను వివాహం చేసుకున్నారు. ఈ జంట చివరకు అమెరికాకు వలస వెళ్లాలని ఉద్దేశిస్తూ ఫిలిప్పీన్స్ లోని మనీలాకు వెళ్లారు.

## రాజకీయ జీవితం
మనీలాలో, గులాబ్ కౌర్ బ్రిటిష్ పాలన నుండి భారత ఉపఖండాన్ని విముక్తి చేసే లక్ష్యంతో భారతీయ వలసదారులు స్థాపించిన గదర్ పార్టీలో చేరారు.

గులాబ్ కౌర్ ముసుగులో పార్టీ ప్రింటింగ్ ప్రెస్ పై నిఘా ఉంచారు. చేతిలో ప్రెస్ పాస్ తో జర్నలిస్ట్ గా నటిస్తూ, ఆమె గదర్ పార్టీ సభ్యులకు ఆయుధాలు పంపిణీ చేసింది. స్వాతంత్ర్య సాహిత్యాన్ని పంపిణీ చేయడం ద్వారా, ఓడల భారతీయ ప్రయాణీకులకు స్ఫూర్తిదాయక ప్రసంగాలు చేయడం ద్వారా గదర్ పార్టీలో చేరమని గులాబ్ కౌర్ ఇతరులను ప్రోత్సహించారు.

గులాబ్ కౌర్ తో మరో యాభై మంది ఫిలిప్పీన్స్ కు చెందిన ఘడ్రైట్స్ ఎస్.ఎస్. కొరియా బ్యాచ్ లో చేరి భారతదేశానికి ప్రయాణించారు, సింగపూర్లో ఎస్.ఎస్. కొరియా నుండి తోషా మారుకు మారారు. భారతదేశానికి చేరుకున్న తరువాత, ఆమె ఇతర విప్లవకారులతో కలిసి కపుర్తాలా, హోషియార్ పూర్, జల్లాంధర్ గ్రామాలలో క్రియాశీలకంగా ఉన్నారు, దేశ స్వాతంత్ర్యం కోసం సాయుధ విప్లవం కోసం ప్రజలను సమీకరించారు.

ఆమె లాహోర్ లో, తరువాత బ్రిటిష్-ఇండియాలో దేశద్రోహ చర్యలకు రెండు సంవత్సరాల జైలు శిక్ష విధించబడింది. 2014లో ఎస్ కేసర్ సింగ్ ప్రచురించిన పంజాబీలో గదర్ దీ దీ గులాబ్ కౌర్ పేరుతో గులాబ్ కౌర్ గురించి ఒక పుస్తకం అందుబాటులో ఉంది.

## మూలాలు

## బాహ్య లింకులు

* గులాబ్ కౌర్

వర్గం:1890 జననాలు
వర్గం:1941 మరణాలు
వర్గం:భారతీయ సిక్కులు
వర్గం:భారత స్వాతంత్ర్య సమర యోధులు
వర్గం:సిక్కు మతం